Opdateret 18:49 Nordjyllands Politi modtog torsdag eftermiddag klokken 16.42 anmeldelse om et røverilignende forhold mod Danske Banks afdeling i Nibe. De to røvere skaffede sig adgang til banken ved - i bankens åbningstid - at bryde et vindue op til bankens boksrum, hvor de brød flere kundebokse op med et ukendt udbytte som resultat. Nordjyllands Politi understreger at der - modsat hvad der først blev meldt ud - ikke blev truet med våben mod personalet. De flygtede fra stedet til fods og efterfølgende i en bil, som politiet ikke har en beskrivelse af. Gerningsmændene var iført sort tøj, hættetrøjer og hvide handsker. De medbragte en blå pose - muligvis fra Ikea. Et vidne fortæller til TV2 Nord, at han så en af røverne løbe fra stedet. Han troede først, der var tale om en kondiløber, men studsede over, at han bar elefanthue. Det var først da han kom hjem og så på Facebook at der var sket et røveri, at han kædede de to ting sammen. Nordjyllands Politi hører gerne fra vidner eller andre, der har bemærket noget usædvanligt før og efter hændelsen. De kan kontaktes på telefon 114.

Referat:
Torsdag eftermiddag er Danske Banks filial i Nibe blevet udsat for et røveri - med en usædvanlig fremgangsmåde.